Fólk gangi í félag múslima í mótmælaskyni Salmann segir alla velkomna í Félag múslima á Íslandi . Vísir / GVA „ Ég hef fengið tölvupóst frá fólki sem spyr hvernig það eigi að skrá sig í félagið . Ég var svolítið hissa en mjög ánægður með þær fyrirspurnir , “ segir Salmann Tamimi , trúarleiðtogi múslima á Íslandi , aðspurður hvort hann hafi fundið fyrir auknum skráningum í Félag múslima á Íslandi síðustu vikur . Gunnar Smári Egilsson , fyrrverandi ritstjóri Fréttablaðsins , vakti athygli á því í pistli á Facebook-síðu sinni í gær að ekki þyrfti að játa islamska trú til að ganga í Félag múslima á Íslandi . Veltir Gunnar Smári því fyrir sér að skrá sig í félagið í hálfgerðu mótmælaskyni svo sóknargjöld sem hann greiðir á ári hverju renni til Félags múslima á Íslandi en verði ekki ráðstafað af fjárlaganefnd Alþingis þar sem Gunnar Smári tilheyrir ekki trúfélagi sem stendur . „ Þar er nú formaður Vigdís Hauksdóttir , helsti hugmyndafræðingurinn að baki andmannúðarstefnu Framsóknarflokksins . Ég efast um að Vigdísi muni um mínar 9.000 krónur á ári ; en ég er samt að hugsa um að skrá mig í Félag múslima á Íslandi svo félagsfólkið þar geti notað þessa þúsundkalla til að verjast árásum og lygum Framsóknarmanna og fylgismanna þeirra , “ skrifar Gunnar Smári meðal annars . Ekki skilyrði að vera múslimi Mikið hefur verið rætt um múslima á Íslandi eftir að Sveinbjörg Birna Sveinbjörnsdóttir , oddviti Framsóknarflokksins og flugvallarvina í Reykjavík , sagðist vilja afturkalla lóðarúthlutun til félagsins . Umræðan hefur vakið upp sterk viðbrögð meðal margra og lagði Salmann fram kæru til lögreglunnar í síðustu viku vegna hatursfullra ummæla sem féllu í athugasemdakerfi á Visir.is . Var meðal annars um að ræða líflátshótanir . Samkvæmt lögum Félags múslima á Íslandi geta þeir sem eru sammála markmiðum félagsins gerst félagar , en meðal markmiðanna er að gera múslimum á Íslandi kleift að iðka trú sína og stuðla að jákvæðum viðhorfum þeirra , er ekki fylgja islam , til trúarbragðanna . Salmann fagnar þeim stuðningi sem múslimar hafa fengið en telur skynsamlegra fyrir landsmenn að skrá sig úr Framsóknarflokknum en þjóðkirkjunni . „ Það er ekkert skilyrði að vera múslimi til að vera meðlimur og það eru náttúrulega allir velkomnir . En mér finnst betra að fólk haldi sig við sína trú og það sem það virkilega trúir á . Í kristindómi er rými til að berjast fyrir mannréttindum annarra . Það var ekki þjóðkirkjan sem hóf þessa umræðu þannig að ég mæli með því að fólk skrái sig frekar úr Framsóknarflokknum og láti hann finna fyrir því . “ Agnes M. Sigurðardóttir harmar að umræða um mosku sé á villigötum . Vísir / GVA Sjúklingar sem þarf að lækna Hann harmar þá umræðu sem hefur skapast í kjölfar ummæla Sveinbjargar Birnu . „ Þetta er lítill hópur á móti mannréttindum sem hefur hátt . Það sorglegasta er að elsti stjórnmálaflokkur landsins skuli hafa verið fánaberi þessa óhugnanlega stríðs . Ég er búinn að búa hér í 45 ár og þekki bara góða Íslendinga . En inn á milli eru nokkrir sjúklingar sem þarf að lækna . Við þurfum að láta stjórnmálamenn vita að það er ekki hægt að gera allt til að ná sér í atkvæði . Við erum lítið samfélag og megum ekki við því að fólki sé att saman , “ segir Salmann . Einkamál hvers og eins Agnes M. Sigurðardóttir , biskups Íslands , segir umræðu um mosku á villigötum . „ Umræðan er á villigötum ef við hrópum og byggjum skoðanir okkar á fordómum í staðinn fyrir að kynna okkur málin . Það sem ég hef heyrt og séð af þessari umræðu er mikið til þeir sem eru á móti mosku og á móti því að múslimar fái hér sinn helgistað til að tilbiðja sinn guð . Það sem ég hef lesið ber keim af því að fólk hafi heyrt fréttir utan úr heimi sem eru ekki beint jákvæðar í garð múslima . Mér finnst það frekar þannig en að fólk hafi kynnt sér málin . Mér finnst slæmt þegar fólk byggir skoðanir sínar á fyrirfram gefnum forsendum sem það hefur ekki kannað til hlítar . Það er ekki til bóta , hvorki fyrir einstaklinginn né samfélagið . “ Agnes segir einfalt að skrá sig í og úr trúfélagi á Íslandi og að fólk þurfi einfaldlega að sækja sér viðeigandi eyðublöð á vef Þjóðskrár . Hún vill lítið tjá sig um sína skoðun á því ef rétt reynist að landsmenn skrái sig í viss trúfélög í mótmælaskyni . „ Það er einkamál hvers og eins hvort hann skráir sig í trúfélag eða úr því . Ég hef í raun ekki meira um það að segja . “